רועי קליין

רועי קליין (10 ביולי 1975 – 26 ביולי 2006, ב' באב ה'תשל"ה – א' באב ה'תשס"ו) היה קצין צה"ל שנהרג בקרב בינת ג'בייל במלחמת לבנון השנייה, לאחר שזינק על רימון יד כדי להציל את חיי חייליו. שירת באותה עת כסגן מפקד גדוד 51 של חטיבת גולני. על מעשה זה הוענק לו לאחר מותו עיטור העוז. רועי קליין גדל ברעננה ולמד בבית הספר היסודי יבנה, בחטיבת הביניים של ישיבת בני עקיבא ובבית הספר התיכון אמי"ת גוש דן, ולאחר מכן במכינה הקדם צבאית "בני דוד" שבעלי. למד לתואר ראשון בהנדסת תעשייה וניהול במרכז האוניברסיטאי אריאל בשומרון וסיים בהצטיינות. בשנת 1994 התגייס לצה"ל, התנדב לצנחנים והתקבל לפלוגת העורב החטיבתית. בצנחנים עבר מסלול הכשרה כלוחם וקורס מ"כים חי"ר. במהלך המסלול הוקמה יחידת אגוז והצוות בו שירת הועבר אליה והשלים בה את מסלול הלוחם. בהמשך השלים קורס קציני חי"ר ושימש כמפקד צוות ביחידה. קליין השתחרר מצה"ל ופנה ללימודים בבית המדרש לבוגרי צבא בעלי והמשיך בלימודים אקדמיים באריאל. בהמשך שב לשירות קבע ושימש כמפקד פלוגה ביחידת אגוז. בשנת 2001 קיבל ציון לשבח מאלוף פיקוד המרכז על תפקודו במארב ליד שכם שבו הרג הכוח שבפיקודו חמישה מחבלים פלסטינים. לאחר מכן מונה לסמג"ד של גדוד 51 מחטיבת גולני. בתפקיד זה לחם קליין במלחמת לבנון השנייה. במהלך הקרב בבינת ג'בייל נזרק רימון יד לעבר הכוח שעליו פיקד. קליין זינק על הרימון, עצר בגופו את הפיצוץ ונהרג. במעשהו הציל את חיי יתר החיילים ששהו בסמוך. חייליו סיפרו כי בעודו גוסס מפצעיו, דיווח בקשר על מותו, זעק "שמע ישראל" ומסר לסרן איתמר כץ, אשר לקח את הפיקוד על הכוח, את מכשיר הקשר המוצפן ("ורד הרים") שברשותו. בעקבות מעשיו הוענק לו עיטור העוז. העיטור הוענק ב-2 בספטמבר 2007 בטקס בהיכל התרבות בתל אביב. את האות קיבלו בשמו אביו ואלמנתו של קליין. נישא לשרה, ולזוג נולדו שני ילדים, גלעד ויואב. גר עם משפחתו בשכונת היובל שבעלי. באפריל 2016 נישאה אלמנתו, שרה, לרב יגאל לוינשטיין, שלימד את רועי במכינה הקדם צבאית. בשנת 2005 הגישה תנועת שלום עכשיו עתירה לבג"ץ, תחילה בטענה ששכונה היובל, שבה התגורר קליין, איננה מוגדרת במסגרת תוכנית בינוי ערים ולאחר מכן בטענה לאי-חוקיותם של חלק מהבתים בשכונה על פי תצלומים שמוכיחים כי השטח שעליו ביתו נבנה עובד קודם עבודות הבנייה, ולכן קיימת אפשרות שיימצא מי שיוכל להוכיח את בעלותו עליהם, וייתכן שמדובר בערבים תושבי הכפר הסמוכים. בשנת 2009 הורה בג"ץ למנהל האזרחי לבחון מחדש את מעמדם החוקי של 12 בתים בשכונה, בהם ביתו של קליין. בעקבות פסיקת בג"ץ ערך משרד הביטחון סקר קרקעות על בתי שכונת היובל בעלי שבו התגלה שמתוך 12 הבתים 8 בתים ובהם ביתה של אלמנתו של קליין נמצאים על אדמות מדינה ולכן הוא הוסדר ולא היה צורך לפנותו. בהרצליה הוקמה גינה ציבורית לזכרו של רועי ברחוב ויצמן פינת אבן עזרא. ביום העצמאות ה-59 הוקרן סרט בן 40 דקות בשם "ובכל נפשך" על חייו ומותו של רועי קליין. בנר חמישי של חנוכה ה'תשס"ז העניק מרכז בגין אות לרס"ן רועי קליין על מסירת נפשו למען הגנת העם והארץ. בשנת תשס"ז (2007) הוקם בית המדרש "עוז רועי" באוניברסיטת אריאל על שמו. בשנת הלימודים ה'תשס"ח נפתח בית ספר תיכון דתי על שמו, בעיר הולדתו רעננה. ב-ו' בתשרי ה'תשס"ט נחנך במתחם בית ויטנברג ברובע המוסלמי "בית רועי". בשנת הלימודים ה'תש"ע נפתח בית ספר יסודי ממ"ד בשכונת קריית השרון במזרח נתניה על שמו. בגבעת שמואל הוקמה כיכר על שמו. ביישוב עלי שבו התגורר, הוקם "מכון חי רועי" על שמו. שכונה על שמו ביישוב טפחות. ברמת גן קרוי רחוב על שמו סמוך לתל השומר תנועת הצופים הקימה שבט צופים לזכרו: שבט רועי במושב בית זית. בבית שמש נקרא על שמו רחוב בשכונת נווה שמיר. אגף השיקום במשרד הביטחון סירב לממן הקמת אנדרטה וחדר הנצחה על שמו ביישוב עלי, שבו התגורר, כיוון שחוק גנים לאומיים, שמורות טבע, אתרים לאומיים ואתרי הנצחה לא חל בשטחי יהודה ושומרון. לקראת יום הזיכרון לחללי מערכות ישראל ה'תשס"ח, במסגרת המיזם "עוד מעט נהפוך לשיר", הקליט והלחין הזמר עמיר בניון שיר בשם "גבורה", המבוסס על טקסט שנמצא בעזבונו של קליין. ביולי 2014 הקליט הזמר יהורם גאון גרסה מחודשת לשיר "ארץ צבי", לאחר שהמחברת תלמה אליגון-רוז הוסיפה בית נוסף לשיר והקדישה אותו לזכרו של קליין. בעיר חולון פועל מעו"ז (סניף) של תנועת הנוער בית"ר שקרוי על שמו של קליין, החניכים במעו"ז עוברים פעולות על קליין עצמו. אילן כפיר, האדמה רעדה - 33 ימים, לבנון 2006, תל אביב: ספרית מעריב והוצאת כתר, 2006, עמ' 137–155 עמוס הראל ואבי יששכרוף, קורי עכביש, תל אביב: ידיעות אחרונות, 2008, עמ' 254–259, מסת"ב 9654824310 עשהאל לובוצקי, מן המדבר והלבנון, תל אביב: ידיעות ספרים, 2008, עמ' 58–91, מסת"ב 9789654827256 הרב אליעזר קשתיאל, בכל לבבך - צוהר למידותיו של רס"ן רועי קליין הי"ד, מכון בניין התורה, עלי מדיה וקבצים בנושא רועי קליין בוויקישיתוף אתר המשפחה לזכרו קורות החיים של רועי קליין, באתר "יזכור" של משרד הביטחון רועי קליין, באתר הגבורה' רועי קליין, באתר משרד ראש הממשלה רועי קליין, באתר הסוכנות היהודית nrg מעריב, קליין הפיל עצמו קדימה וזעק "שמע ישראל", באתר nrg‏, 25 בנובמבר 2006 עיטור העוז שהוענק לרועי קליין, באתר "בעוז רוחם" של אגף כוח האדם בצה"ל נימוקי ועדת השופטים של פרס בגין 2006, יומן מרכז מורשת בגין נוסח הצעת החוק שנדחתה במליאת הכנסת "ובכל נפשך" - סיפורו של רועי קליין, סרט תיעודי בן 40 דקות אשר הופק בסיוע קרן רא"ם וקרן גשר עבור רשות השידור, ערוץ 1. הפקה ובימוי, סרטי אלומה: נורית יעקבס ינון. (כתוביות אנגלית) סיפור קרב בינת ג'בייל, באתר הגבורה, פרק מספרו של עשהאל לובוצקי, מן המדבר והלבנון, הוצאת ידיעות ספרים, מתוך אתר הגבורה. בני טוקר, מורשת רועי קליין: אלפים בדרכו, באתר ערוץ 7, 03 באוגוסט 2011 חן קוטס-בר, כך הפכה גבורתו של רס"ן רועי קליין למיתוס, באתר nrg‏, 7 ביולי 2012. ספר זיכרון, ובכל נפשך, בעריכת אליהו מרדכי זוננפלד; ירושלים, תשס"ז, באתר היברובוקס סיפור הבית הנוסף לשיר: 'ארץ צבי', באתר: YouTube רועי קליין (1975-2006), דף שער בספרייה הלאומית קורות החיים של רועי קליין, באתר "יזכור" של משרד הביטחון. אמיר בוחבוט‏, לשרוד בשטח השמדה, באתר וואלה, 10 במאי 2016 עשהאל לובוצקי, מן המדבר והלבנון, הוצאת ידיעות ספרים, 2008. עמוד 78: "רועי נפצע באורח אנוש וניסה לדווח בקשר, 'קליין מת, קליין מת', מתוך הבנת חומרת מצבו. כעבור זמן קצר קרא בדבקות "שמע ישראל".' "אשתו של הרב יגאל אמרה לו לשאת את שרה", באתר "סרוגים", 16 בפברואר 2016. בג"ץ 9051/05 תנועת "שלום עכשיו" - ש.ע.ל. מפעלים חינוכיים נ' שר הביטחון ואחרים, ניתן ב־20 באוגוסט 2014 עמיחי רובין, ‏בג"צ: ביתו של אלירז פרץ לא ייהרס, באתר "סרוגים", 20 באוגוסט 2014 רס"ן רועי קליין ז"ל רותי אברהם הנצחה: "בית רועי" בסמוך ל"בית שרון" בני טוקר, מורשת רועי קליין: אלפים בדרכו, באתר ערוץ 7, 3 באוגוסט 2011 יום הזיכרון לחללי מערכות ישראל ונפגעי פע, באתר צופים לכל (מצב) נוה שמיר: שמות הרחובות בשכונה החדשה על שם גיבורי ישראל, באתר כל העיר בית שמש, 19 בנובמבר 2019 מילות השיר, באתר שירונט קליפ השיר, באתר You Tube עמי פרידמן, יהורם גאון: "המלחמה לא תיגמר עד שיבינו שאנחנו כאן להישאר", באתר ynet, 21 ביולי 2014